**האם כבש דוד את עיר יבוס?** (שיעור 116)

יונתן גרוסמן

1. **משה גרסיאל, ראשית המלוכה בישראל, כרך ג, עמ' 30:**

"כיבוש ירושלים בתקופה מוקדמת זו של מלכות דוד בחברון, בערך בשנת 1004 לפנה"ס, שימש בידי דוד קרש קפיצה להרחבת שלטונו צפונה, על חשבון חבלי ארץ שהיו בשליטתה של ממלכת בית שאול. בתקופה זו עדיין שימשה חברון כבירה לדוד, ואילו ירושלים – כמצודת ספר וכבסיס לפעילות ולהתרחבות לכיוון צפון".

1. **רד"ק על שמ"ב ה', ו**

"'וילך המלך ואנשיו', ובדברי הימים 'וילך דוד וכל ישראל', כי כל ישראל היו עתה אנשיו וכיון שמלך על כל ישראל הלך אל ירושלם ללכוד מצודת ציון, לפי שהיתה קבלה אצלם כי ציון ראש ממלכת ישראל ולא ילכוד אותה אלא מי שיהיה מלך על כל ישראל, ועד היום לא נתקיימה מלכות בישראל כי שאול לא קמה מלכותו".

**העיוורים והפסחים**

1. **ילקוט שמעוני, יהושע, רמז כח**

"אמר [אברהם] לבני יבוס לקנות מהם בממכר זהב ובמכתב עולם. וכי יבוסים היו והלא חתיים היו אלא על שם העיר נקראו. ולא קבלו עליהם, אמרו יודעים אנו שעתיד הקב"ה ליתן לזרעך את כל הארצות האלה, כרות עמנו ברית שאין זרעך יורש מעיר יבוסי, וכרת עמהם ברית ואחר כך קנה מהם מערת המכפלה. מה עשו אנשי יבוס עשו צלמי נחשת וכתבו עליהם ברית השבועה והעמידו אותם ברחוב העיר, וכשבאו ישראל לארץ רצו **ליכנס** לעיר ולא היו יכולים מפני הברית שנאמר 'ואת היבוסי יושב ירושלים וגו'', והמלך דוד רצה **ליכנס** ולא הניחוהו שנאמר 'לא תבא הנה'. אותה שבועה ראה דוד וחזר לאחוריו שנאמר 'וישב דוד במצודה ויקרא לה עיר דוד'. אמרו אין אנו מניחין אותך **ליכנס** עד שתסיר את הצלמים הללו שכתוב עליהם שבועת אברהם שנאמר 'כי אם הסירך העורים והפסחים', וכמו שנאמר 'עור ופסח לא יבא אל הבית'. חס ושלום עורים ופסחים באו למקדש, אלא אלו הצלמים שנאמר 'עינים להם ולא יראו', 'שנואי נפש דוד' שהיה דוד שונא עובדי ע"ז. אמר דוד כל מי שיעלה בראשונה ויסיר את הצלמים הללו יהיה לראש, ועלה יואב בן צרויה והיה ראש. **ואח"כ קנה את עיר היבוסי בממכר עולם שנאמר 'ויתן דוד לארנן וגו''**".

1. **מצודות דוד לשמ"ב ה', ו**

"כי אם הסירך וגו' - אמר בדרך הפלגה וגוזמא, לא תוכל לבוא הנה כי אם מקודם יהיה הסירך מפה כל אנשים, ואף העורים והפסחים, כי אם ישאר מי מהם, היכולת בידם לעכב ביאתך הנה, בעבור גודל חוזק המקום".

1. **רלב"ג על שמ"ב ה', ז**

 "ואפשר שנאמר בפירוש זה הענין שהוא אפשר שהוא שם מקום אחד אי אפשר שיכנסו בו אם לא יעברו לפני אלו הצלמים והיו אלו הצלמים עשויים באופן מהתחבולה שיניעו מקלות של ברזל רבי המשקל תנועה חזקה בדרך שלא יוכל אדם לעבור שם כדי שלא יכו אותן הצלמים באותן המקלות וכבר שמענו שכבר נעשו צלמים כאלה בקצת המקומות והנה המצאת כמו זאת התחבולה אין בה מהקושי למי שיבין בחכמת המשקולות ובהנעה במים וברוח ובכסף חי ואין הנה מקום החקירה לבאר איך יתכן זה והנה עשו אותן הצלמים בדמות עורים ופסחים לפי שמדרך העורים והפסחים שיהיה להם מקל יהיו נשענים בו והנה ידמה שאצל הצנור היו אלו הצלמים והיו מוציאין המים מפיהם והיה נכנס מהמים בהם מה שהיה בו רושם מהנעת אלו המקלות ולזה היה צריך כל איש להשמר שלא יכנס שם ובהכו' האיש בצנור בדרך שלא ישפכו המים לאותן הצלמים יקל יותר להשחית אותן הצלמים".

1. **אברבנאל לשמ"ב ה'**

"ואמרו הנה 'על כן יאמרו עור ופסח לא יבא אל הבית' הוא משל דבריהם אשר אמרו, והוא דיבור בלעג ובתמיהה, כאומר: עיור ופסח יאמר לדוד לא תבוא הנה, כמו שאמרו היבוסים?! זה היה באמת סכלות גדול".

1. **האם "מצודת ציון" (=עיר דוד) היא "ירושלים" (=עיר יבוס)?**

**אברבנאל**: "ואחרי שלכד דוד המצודה השתדל ללכוד עוד את העיר שהיתה גם כן חזקה מאד והיתה נבדלת מהמבצר" (פירושו על אתר, עמ' שכה).

**מצודות דוד** לשמ"ב ה', ז: "מצודת ציון – שם מבצר חזק, סמוך למקום יבוס".

**מל"א ח', א**: "אָז יַקְהֵל שְׁלֹמֹה אֶת זִקְנֵי יִשְׂרָאֵל אֶת כָּל רָאשֵׁי הַמַּטּוֹת נְשִׂיאֵי הָאָבוֹת לִבְנֵי יִשְׂרָאֵל אֶל הַמֶּלֶךְ שְׁלֹמֹה יְרוּשָׁלָם לְהַעֲלוֹת אֶת אֲרוֹן בְּרִית ה' מֵעִיר דָּוִד הִיא צִיּוֹן".

1. **ירושלים היבוסית / מצודת ציון, עיר דוד**

(ו) וַיֵּלֶךְ הַמֶּלֶךְ וַאֲנָשָׁיו יְרוּשָׁלַם אֶל **הַיְבֻסִי** יוֹשֵׁב הָאָרֶץ וַיֹּאמֶר לְדָוִד לֵאמֹר לֹא תָבוֹא הֵנָּה כִּי אִם הֱסִירְךָ **הַעִוְרִים וְהַפִּסְחִים** לֵאמֹר **לֹא יָבוֹא** דָוִד הֵנָּה.

 (ז) וַיִּלְכֹּד דָּוִד אֵת מְצֻדַת צִיּוֹן הִיא עִיר דָּוִד.

(ח) וַיֹּאמֶר דָּוִד בַּיּוֹם הַהוּא כָּל מַכֵּה **יְבֻסִי** וְיִגַּע בַּצִּנּוֹר **וְאֶת הַפִּסְחִים וְאֶת הַעִוְרִים** שנאו [שְׂנֻאֵי] נֶפֶשׁ דָּוִד עַל כֵּן יֹאמְרוּ עִוֵּר וּפִסֵּחַ **לֹא יָבוֹא** אֶל הַבָּיִת.

 (ט) וַיֵּשֶׁב דָּוִד בַּמְּצֻדָה וַיִּקְרָא לָהּ עִיר דָּוִד.